UNA CATALUNYA INSOSTENIBLE

(La nostra petjada ecològica) Any 2003

La «petjada ecològica» és un (encara nou) concepte per

avaluar l’impacte sobre el territori del consum d’una

col·lectivitat: país, ciutat, etc. Per tant és la mesura de fins a

quin punt una economia o un estil de vida és o no és

sostenible ecològicament. L’Ajuntament de Barcelona va

publicar l’any 1999 l’opuscle «La petjada ecològica de

Barcelona» (avui esgotada), calculada durant el 1998 amb

dades de 1996 (per tant ja una mica envellida). I malgrat

referir-se principalment a Barcelona, dóna també les dades

de Catalunya.

La petjada ecològica d’un grup humà calcula quin territori

(en hectàrees) es necessita per produir tot allò que aquest

grup consumeix (en tones), i per absorbir les deixalles

d’aquest consum:

\* Conreus agrícoles per produir aliments vegetals o fibres

industrials.

\* Pastures per al bestiar productor de la carn, llet, llana, etc.

\* Espai de mar per a la pesca del peix.

\* Boscos per a la producció de fusta (per a mobles i per a

paper), però també per absorbir el CO2

emès a

l’atmosfera per causa de l’energia consumida per a la

producció i el transport. (Però, com que les dues

funcions del bosc són compatibles, només se’n compta

una.)

\* Espai construït per a habitatge i infraestructures.

Posem un exemple: a Catalunya el 1996 es van produir

(arrodonint) 676.000 tones de verdures, se’n van exportar

64.000 tones (que cal restar) i se’n van importar 885.000

(que cal sumar). En total, els catalans vam menjar aquell

any unes 1.497.000 tones de verdures, que vol dir uns 250

kg. per càpita (de mitjana). Doncs bé: considerant la

productivitat catalana, de 24.000 kg de verdura/hectàrea,

van caldre 64.000 hectàrees (de Catalunya o de fora) per

produir aquella verdura, que vol dir 0’01 ha per persona.

Aquesta xifra de 0’01 h és la petjada ecològica de cada català,

i les 64.000 h són la petjada ecològica de tota la població

catalana (només pel que fa a la verdura).

Fent el mateix càlcul amb tots els altres factors, tenim el

resultat següent, com a petjada individual de cada català:

\* Conreus 0’49 h

\* Pastures 0’99 h

\* Bosc (absorció diòxid) 1’10 h

\* Mar 0’65 h

\* Terreny construït 0’03 h

Total 3’26 h

Però, com hem vist, es calcula espai de terra i espai de mar.

Si només calculem espai de terra, la petjada ecològica de

cada català és només de 2’61 h. I si ho multipliquem per

6.090.000 catalans ens dóna una petjada ecològica de la

població catalana de 15.895.000 h. Ara bé: el territori de

Catalunya només té 3.200.000 h (o 32.000 km 2). És a dir:

els catalans consumim i expel·lim gasos com per usar unes 5

vegades el territori de Catalunya!!

(Atenció, per si algú la tingués o la llegís: «La petjada

ecològica de Barcelona», en la nota al peu de la p 23, dóna la

xifra de 6’5 vegades, però és errònia, perquè surt d’un

quocient de dividir un dividend que comprèn també l’espai

marítim per un divisor que és només espai terrestre.)

Afegim, sense entrar-hi en detalls, que la petjada ecològica

de Barcelona sola ja és igual a 1’6 vegades el territori de tot

Catalunya. I, per acabar-ho d’arrodonir, direm que, segons

dades de l’ONU incloses en l’opuscle que comentem, la

petjada espanyola també sobrepassa àmpliament el territori

de l’Estat espanyol (és a dir, no podem pensar a «compensar»

el nostre excés amb un sobrant d’hectàrees de la resta

d’Espanya).

També cal fer constar que els autors ja avisen que el mètode

utilitzat no és prou exacte, perquè no es tenen en compte,

per exemple, l’absorció dels residus sòlids, el consum de

l’aigua, la disminució de la capa d’ozó ni la contaminació

dels sòls. Tot això faria augmentar la petjada. En canvi,

aquesta disminuiria si es considerés el fet del turisme (una

part del consum de Catalunya el fan els turistes que tenim a

l’estiu). Tampoc es compta la «producció» de l’energia

gastada, perquè aquesta producció està més relacionada amb

el subsòl que amb el sòl.

Heus ací, doncs, una qüestió fonamental que ens hem de

plantejar seriosament «tots» els catalans i catalanes: ja sigui

els nacionalistes, o els comunistes, anarquistes o

altermundialistes, o els ecologistes (per esmentar els grups

més inquiets). Consumim massa!! Ens «mengem» el nostre

territori i el dels altres!! El nostre estil de vida, col·lectivament

parlant, i, és clar, considerant especialment el dels grups

socials que gasten més, és insostenible, cosa que vol dir que

«no pot ser», que no pot continuar.

Parlant més clar, si pot ser: els catalans i les catalanes que

sortim al carrer per protestar contra la guerra, per exemple,

hem de pensar que tirar bombes no és l’únic mitjà (encara

que sí el més cruel i el més covard) de destruir o d’arruïnar

un país. Que hi ha maneres més «subtils» de fer-ho, i més

silencioses i fins i tot més «desconegudes». Primer de tot,

doncs, cal que siguin «conegudes» per tothom, i després que,

de saber-ho, es passi a alguna cosa més, però «ja». Les

institucions publiquen un llibret, per complir (i la Generalitat

no ha fet ni tan sols això), i quan s’ha esgotat no es preocupen

de reeditar-lo, ni de fer conèixer àmpliament el seu contingut.

Per acabar, i perquè no sigui només una crítica negativa, em

permeto de dir, amb un cert risc d’esguerrar-la, alguna cosa

sobre possibles sortides. El nostre consum de peix, traduït a

superfície marítima «usada» (que no vol dir de la superfície

total, sinó la que és útil per a la pesca), no és gaire problema:

estem una mica per sobre de la que ens «tocaria» si fos ben

repartida entre tots els països (0’65 h en relació a 0’50). Si

repassem els components de la nostra petjada exposats més

amunt, veurem que els dos més importants, amb molta

diferència, són «pastures» (0’99), que vol dir sobretot consum

de carn, i «bosc» (1’10), que vol dir absorció de diòxid i per

tant consum d’energia contaminant. Així, doncs, la carn i

l’energia d’origen fòssil serien dos components del nostre

consum que es podrien disminuir, que no són pas tan

essencials com els aliments vegetals, per exemple, i que farien

baixar el valor de la nostra petjada.

Ens atreviríem a viure amb menys carn i menys benzina?

Any 2003

Antoni Ferret